Országszerte ezer generátor veszi fel a küzdelmet a jégesővel.

A 2018 májusától induló országos jégkármérséklő rendszer keretében 984 ezüst-jodidot párologtató generátort telepítenek az országban, ezzel több tízmilliárd forint megspórolását várja a kormány – írja az Index. A generátorok telepítése 1,8 milliárd forintba, éves üzemeltetésük évi másfél milliárdba fog kerülni.

Az időjárás-manipuláció módszerét Bernard Vonnegut atmoszférakutató (Kurt Vonnegut író bátyja) és kutatócsoportja dolgozta ki még a negyvenes években. A jégesőt úgy lehet megakadályozni, hogy ezüst-jodidot juttatnak a felhőkbe, ami felgyorsítja a jégkristályok képződésének sebességét, így kisebb jégdarabok alakulnak ki, amelyek a földre érésig vízzé alakulnak. Magyarországon már a hatvanas évek végétől éltek a módszerrel, akkor még rakétával juttatták fel az ezüst-jodidot a felhőkbe. A rendszerváltás után Baranya, Tolna és Somogy megyében a NEFELA nevű egyesülés folytatta párologtató állomásokkal a jégeső-megelőzést, ez szolgál az országos rendszer mintájául. A terv szerint a meteorológiai szolgálat riasztására az országban telepített mintegy ezer generátor a jégeső eleredése előtt 2-3 órával megkezdi az ezüst-jodid párologtatását. A cikk rámutat: az időjárás-manipuláció nem szennyezi a környezetet, rendkívül kis mennyiségű ezüst elegendő a jégesők megakadályozásához.